ET Euroopa Liidu Teataja C 212/6

Nõukogu määruse (EÜ) nr 510/2006 (geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 212/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„AIL FUMÉ D'ARLEUX”

EÜ nr: FR-PGI-0005-0820-02.08.2010

KGT ( X ) KPN ( )

1. Nimetus:

„Ail fumé d'Arleux”

2. Liikmesriik või kolmas riik:

Prantsusmaa

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Toote „Ail fumé d'Arleux” puhul on tegemist küüslauguga, mis säilib märkimisväärselt kaua tänu traditsioonidel põhinevale ning asjatundlikule punumis- ja suitsutamismeetodile. Viimase puhul kasutatakse kohalikku turvast ja/või pruunsütt ja/või põhku ja/või saepuru.

Toodet „Ail fumé d'Arleux” valmistatakse roosast kevadisest küüslaugust (Allium sativum, liilialiste sugukond), mis kuulub II sordirühma ja tüüpi Ail du Nord. Küüslauku iseloomustab pikk puhkeperiood, keskmise suurusega mugul, õievarre puudumine, taim on kohanenud ilmastikutingimustega ning omab tugevat ajaloolist sidet Nord-Pas de Calais' piirkonnaga. Õievarre puudumine võimaldab küüslauku punuda traditsioonilistesse palmikutesse, kuna pealsed on selleks piisavalt painduvad. Kasutatavad sordid on ”Ail du Nord”, ”Gayant” ja ”Arno”. Uusi sorte võib kasutusele võtta, kui need vastavad ülalnimetatud tingimustele. Pärast iga muudatust jagatakse sortide loetelu tootjatele, samuti kontrolliasutustele ja pädevatele järelvalveasutustele. Saagikoristamisel on mugul keskmise suuruse (40–80 cm sõltuvalt turustusviisist) ja valge värvusega, kuid pealmised soomused on tumeroosad.

Toodet „Ail fumé d'Arleux” turustatakse traditsiooniliselt palmikuna, mis koosneb 10 kuni 90 või isegi 120 küüslaugumugulast. Samuti võib turustada kolme küüslaugumugulaga palmikut. Palmikutesse punumiseks kuivatatakse küüslaugumugulad koos pealsetega põllul või sundventilatsiooni abil varjualuses. Punutakse käsitsi nagu juuksepalmikut.

Pärast punumist suitsutatakse küüslauku suitsutuskambris vähemalt seitse päeva. Olenevalt kasutatud suitsutusmaterjalist võib küüslauk olla pärast suitsutamist eri värvusega. Värvus varieerub õrnast punakaspruunist tumepruunini. Enne turustamist võib suitsutatud palmikud võrgu sisse pakkida.

Tootel „Ail fumé d'Arleux” on järgmised omadused:

— meeldiv suitsune lõhn;

— palmiku pinna ühtlane värvus, mille intensiivsus kiidetakse heaks kindlaksmääratud värvistandardi alusel.

3.3. Tooraine (üksnes töödeldud toodete puhul):

Ei kohaldata.

3.4. Sööt (üksnes loomse päritoluga toodete puhul):

Ei kohaldata.

3.5. Tootmise erietapid, mis peavad toimuma määratletud geograafilises piirkonnas:

Küüslaugu kasvatamise, punumise, suitsutamise ja pakkimise kõik etapid peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Küüslauku võib võrku pakkida pärast suitsutamist. Seda tuleb teha määratletud geograafilises piirkonnas, et vältida toote liigset käsitsemist. Toode „Ail fumé d'Arleux” on õrn (suitsutamine muudab pealmised soomused ja varre õrnaks, mistõttu nad murduvad kergesti), mistõttu tuleb toodet võimalikult vähe käsitseda ja transportida. Määratletud geograafilises piirkonnas pakkimine võimaldab säilitada toote ja palmiku füüsilise terviklikkuse.

3.7. Erieeskirjad märgistamise kohta:

Lisaks regulatiivsetele nõuetele peab märgisel olema:

— KGTga hõlmatud nimetus;

— partii number, et tagada täielik jälgitavus;

— Euroopa Liidu KGT logo ja/või märge „Kaitstud geograafiline tähis”.

4. Geograafilise piirkonna täpne määratlus:

Geograafiliselt määratletud piirkond on traditsiooniline Arleux' madalik, mille mullastiku- ja kliimatingimused ning turbarabade olemasolu sobivad küüslaugu kasvatamiseks.

Määratletud geograafiline piirkond hõlmab 62 haldusüksust. 35 Nordi departemangus ja 27 Pas de Calais' departemangus.

Nordi departemang

Arleux, Aubencheul au Bac, Aubigny au Bac, Bruille lez Marchiennes, Brunemont, Bugnicourt, Cantin, Courchelettes, Cuincy, Dechy, Ecaillon, Erchin, Esquerchin, Estrées, Fechain, Ferin, Flers en Escrebieux, Fressain, Fressies, Goeulzin, Guesnain, Hamel, Haynecourt, Hem Lenglet, Lambres lez Douai, Lauwin Planque, Lecluse, Lewarde, Loffre, Marcq en Ostrevant, Marquette en Ostrevant, Masny, Monchecourt, Roucourt, Villers au tertre.

Pas-de-Calais' departemang

Baralle, Bellonne, Brebières, Buissy, Cagnicourt, Corbehem, Dury, Ecourt Saint Quentin, Epinoy, Gouy sous Bellonne, Hendecourt les Cagnicourt, Marquion, Noyelles sous Bellonne, Oisy le Verger, Palluel, Quiery La Motte, Recourt, Riencourt les Cagnicourt, Rumaucourt, Sailly en Ostrevent, Sains les Marquion, Sauchy Cauchy, Sauchy Lestrée, Saudemont, Tortequesne, Villers les Cagnicourt, Vitry en Artois.

5. Seos geograafilise piirkonnaga:

5.1. Geograafilise piirkonna eripära:

Pinnas

Cambrésis' piirkonna kõige iseloomulikuma pinnase moodustavad sellised omavahel seotud eri materjalid nagu jõemuda ja tertsiaarajastu savi ning vähemal määral valdavalt liivase päritoluga tertsiaalajastu kivimid, kriit, jõesetted.

Küüslauku „Ail fumé d'Arleux” kasvatatakse geograafilises piirkonnas, mille pinnas varieerub mudasest savise-mudaseni ning mille savisisaldus on kuni 30 %.

Kliima

Piirkonnas on mõõdukas kliima suhteliselt ühtlase temperatuuriga aastate lõikes. Miinimumtemperatuur on mõõdukas (väga harva langeb temperatuur alla 0 °C) ning maksimumtemperatuur ületab harva 30 °C. Öise ja päevase temperatuuri vahe on samuti väike.

Sademed jagunevad aasta lõikes ühtlaselt ning sademete hulk aastas on ligikaudu 650 mm (viimase 30 aasta keskmine).

Turba olemasolu

Arleux asub orus, mida ümbritsevad niidud, jõed ja sood.

Sensée jõe org „pikk roheline rada” Douaisis' ja Cambrésis' lagedate platoode vahel.

Sensée jõgi, kuhu suubuvad lisajõed Agache ja Hirondelle, voolab läbi soode ja tiikide, enne kui jõuab Canal du Nordi.

Sensée oru sood laiuvad ligikaudu 800 hektaril, kuhu on ladestunud jõesetted ja turvas.

Enne kivisöe massilist tarbimist kütusena kasutatava turba kaevandamine tekitas rohkesti tiike, kuid siinse oru arvukad veskid ja lüüsid aitasid soode veetaset säilitada.

5.2. Toote eripära:

Toote eripära aluseks on erilised suitsutamisoskused; kvaliteet, mis tagatakse ühest küljest suitsutamise ja teisest küljest palmikutena turustamisega, ning tänasesse päeva ulatuv ajalooline maine.

Traditsiooniline oskusteave: suitsutamine

Traditsiooniline suitsutamine toimub turba-, saepuru- ja põhu segu põletamisel. Tänapäeval lisatakse segule pruunsütt, kuna turba kasutamine ei ole enam säästlik, pealegi on mõlemal ainel ühesugused põlemisomadused. Küüslaugu kasvatamine on arenenud Arleux' madalikul turba olemasolu ja suitsutustehnika tõttu. Siin suitsutatakse küüslauku traditsioonilisel viisil.

Kindlaksmääratud kvaliteet

Suitsutamine annab tootele „Ail fumé d'Arleux” õrnast punakaspruunist tumepruunini ulatuva ühtlase värvi kogu palmiku pinnal ning meeldiva suitsuse lõhna. See tagab ka toote pika säilivusaja. Sordil ‧Ail du Nord‧ puuduvad õievarred ning see võimaldab põimida küüslauku palmikutesse. Algselt punuti küüslaugud palmikutesse selleks, et neid saaks riputada suitsutuskambrisse ning hõlbustada kaubitsemist. Tänapäeval hinnatakse punutisi, kuna need on praktilised ja kauni välimusega.

Veatu maine

Esimest korda mainitakse toodet departemangu statistikadokumentides 1804. aastal. 19. sajandil sai toode põllumajanduskonkurssidel ja -messidel hulgaliselt auhindu. 20. sajandil hoogustus küüslaugu kasvatamine ning põllumajandustootjad tutvustasid toodet rändmüügi abil. Toote „Ail fumé d'Arleux” maine levis tootmispiirkonnast väljapoole.

Tänapäeval on Arleux's peetav küüslaugulaat peamine toote maine edendamise üritus. Esimest korda toimus laat 1962. aastal ning viimastel aastatel on märgatavalt kasvanud selle külastajate arv, mis on aidanud tutvustada toodet meedias ja külastajate hulgas.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Piirkonnas, kus kliima- ja mullastikutingimused sobivad küüslaugu kasvatamiseks (kerge, madala huumusesisaldusega, veidi kruusane mullastik, mis kuiveneb ja soojeneb kergesti, samuti mõõdukas kliima kerge temperatuurikõikumisega ja aasta lõikes ühtlaselt jagunenud sademed), on suitsutamise traditsioon saanud alguse turba olemasolust.

Turvast kasutati kütmiseks, kuid õige pea ka küüslaugu suitsutamiseks. Määratletud geograafilise piirkonna kliimas ei olnud küüslauku võimalik kuivatada rahuldaval viisil. Suitsutamine kuivatab küüslauku ning aitab tal säilida, hoides ära hallituse teket. Samuti annab suitsutamine küüslaugule punakaspruuni värvuse ja väga iseloomuliku lõhna. Küüslaugukasvatajad kasutavad suitsutamisel ka muid piirkonnale iseloomulikke materjale.

Küüslaugupalmik on punutud nii, et seda oleks mugav suitsutuskambrisse riputada. Küüslaugu punumine ja suitsutamine on omavahel tihedalt seotud ning moodustavad toote „Ail fumé d'Arleux” valmistamiseks vajaliku oskusteabe. Tööhobuste kasutuselevõtmise ning eelkõige mehhaniseerimise tõttu ei olnud küüslauku nendel soistel aladel enam võimalik kasvatada. Seetõttu levis selle kasvatamine turbarabadest aina kaugematesse paikadesse.

Põhk kogutakse põllumajandusettevõtetest, kus kasutatakse vilja peksmisel vanaaegseid viljapeksumasinaid. Kuid selliseid ettevõtteid on aina vähem ning nad peksavad väikese piirkonna vilja. Tänapäeval on vähe põllumajandusettevõtteid, kes veel saavad küüslaugutootjaid põhuga varustada – moodsad masinad jätavad põhu viljakoristuse käigus põllule. Mitmed sellised traditsioonilised põllumajandusettevõtted asuvad Béthunois'is. Nendes toodetakse põhku Haras Nationaux'le ning Pariisi lähiümbruse suurte võidusõiduhobuste tallidele (Vincennes, Chantilly), mis vajavad oma hobustele kindla kvaliteediga põhku. Saepuru puhul eelistavad tootjad kohalikke tarnijaid. Nord-Pas de Calais mets on peamiselt lehtpuumets (93 %), kus on hästi esindatud tamm, pöök ja saar. Nimetatud puit on eriti sobiv küüslaugu suitsutamiseks.

Toote „Ail fumé d'Arleux” valmistajad on nii punumis- kui ka erilise suitsutamisviisi abil (algselt kasutati selleks turvast, hiljem lisandus(id) muu(d) kütteaine(d)) suutnud tagada oma tootele kindlakskujunenud maine, mida kinnitab küüslaugulaada populaarsus veel tänapäevalgi.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

https://www.inao.gouv.fr/fichier/CDCIGPAilfumedArleux06122011.pdf

(1) ELT L 93, 31.3.2006, lk 12.